《议狱诗 其二十二》
明代·皇甫汸

宽身本无仁，报怨宁有德。匹妇袭不忘，何况武夫力。

矢勿共戴天，安肯同中国。先王以民成，乃谨调人职。

书之未可训，推刃岂遑息。春秋大九世，卧薪甘胆食。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。